**Nana Ioseliani** (xeorxiano: ნანა იოსელიანი), nada en Tbilisi o 12 de febreiro de 1962, é unha xadrecista. A FIDE nomeouna Gran Mestra Feminina en 1980 e Mestra Internacional Feminina en 1993.

En 1978 dábase por feito que formaría parte do equipo feminino soviético na 23ª Olimpíada de Xadrez en Buenos Aires. Con todo, o Kremlin decidiu intervir, pois todos os membros do equipo eran de Xeorxia. Así, Ioseliani, a máis nova do equipo, foi substituída por unha xogadora de orixe rusa unha hora antes de o avión partir cara a capital arxentina. Ioseliani participou co equipo soviético nas 24ª e 25ª Olimpíadas en Valeta e Lucerna, respectivamente. Posteriormente uniuse ao equipo xeorxiano nas 30ª, 31ª e 32ª Olimpíadas en Manila, Moscova e Ereván. O seu equipo obtivo o ouro nas cinco ocasións. Tamén participou nas tres Olimpíadas seguintes en Elista 1998, Istambul 2000 e Bled 2002. Nestas, Xeorxia obtivo as medallas de bronce e de prata e quedou en 4º lugar, respectivamente. A puntuación individual de Ioseliani foi de 65 puntos en 88 xogos (+49, =32, -7).

En 1979 e en 1980 foi a gañadora feminina do Campionato Europeo Xuvenil de Xadrez. Gañou o Torneo de Candidatas en dúas ocasións para xogar o Mundial Feminino de Xadrez. En 1988 xogou contra a entón campioa Maia Chiburdanidze e perdeu por 8½ a 9½ (+2, =11, -3). En 1993 perdeu ante Xie Jun por 2½ a 8½.

Gañou o Campionato Soviético Feminino de Xadrez en catro ocasións. Ioseliani tamén xogou con Xeorxia no Mundial de Xadrez por Equipos de 1997, no que logrou unha puntuación de 1½/7 no taboleiro 2.

Desde 2003 está inactiva como xadrecista e é empresaria en Praga.

Filmografía
-----------

En 1978 actuou na curtametraxe de comedia *Shesveneba*. Nela interpretaba a unha xadrecista quen vencía a todos os seus compañeiros homes.

En 2021 apareceu no documental *Glory to the Queen* xunto con Nana Alexandria, Nona Gaprindashvili e Maia Chiburdanidze.

Notas
-----

1. ↑  Lazareva, Inna (13 de decembro de 2020). "Georgian women ruled chess in the Soviet era. A new generation chases the same ‘Queen’s Gambit’ glory.". *The Washington Post* (en inglés) (Tbilisi). Consultado o 24 de febreiro de 2023.
2. ↑  "Women's Chess Olympiads - Nana Ioseliani". *OlimpBase* (en inglés). Consultado o 24 de febreiro de 2023.
3. ↑  "1988 Chiburdanidze - Ioseliani: World Chess Championship (Women)". *Mark-Weeks* (en inglés). Consultado o 24 de febreiro de 2023.
4. ↑  "1993 Xie Jun - Ioseliani: World Chess Championship (Women)". *Mark-Weeks* (en inglés). Consultado o 24 de febreiro de 2023.
5. ↑  "World Men's Team Chess Championship - Nana Ioseliani". *OlimpBase* (en inglés). Consultado o 24 de febreiro de 2023.
6. ↑  "The God of Moon – Nanna - The 43rd Chess Olympiad, Batumi 2018 Georgia". *FIDE* (en inglés). Arquivado dende o orixinal o 24 de febreiro de 2023. Consultado o 24 de febreiro de 2023.
7. ↑  "Shesveneba (TV Short 1978) - Reference View". *IMDb* (en inglés). Consultado o 24 de febreiro de 2023.
8. ↑  "Glory to the Queen (2020)". *IMDb* (en inglés). Consultado o 24 de febreiro de 2023.

|  |  |
| --- | --- |
| Control de autoridades | 
* Wd: Q259851
* WorldCat
* VIAF: 282658927
* BRE: 3958152
* EBID: ID
* Europeana: ID
* ISNI: 0000 0003 8928 8815
* NTA: 174682069
* 365chess: Nana\_Ioseliani
* ChessGames.com: 19666
* ChessTempo: 91745
* FIDE: 13600079

 |